חוזה – מס' 2011 / 

תקנה מס' 

שנערך ונחתם בירושלים ביום _________ בחודש__________ בשנת ____________

בין

ממשלת ישראל בשם מדינת ישראל המיוצגת 
על ידי מנכ"ל משרד המשפטים
ביחד עם חשב משרד המשפטים 
(להלן – "המשרד") 			מצד אחד

לבין
עו"ד ______ נושא  ת"ז מספר _______     
מכתובת: _________________

                 (להלן – ה-קבלן")		מצד שני

הואיל	והמשרד מעוניין למסור לביצוע קבלני עריכת ביקורת על נוטריונים שיקבע המשרד. (להלן - "השירותים"); בכל 

והואיל	וועדת המחקרים והסקרים של המשרד החליטה ביום _____ 2011 (פרוטוקול מס' ___);

והואיל	ועו"ד מצהיר כי הוא כשיר, בעל ידע וניסיון, מסוגל ומסכים לבצע את השירותים באופן, בתנאים ובמועדים כמפורט בחוזה זה;

והואיל	והמשרד מעוניין כי עו"ד יבצע עבורו את השירותים, באופן, במועדים ובתנאים הכול כמפורט בחוזה זה;

והואיל	והצדדים הסכימו ביניהם על ביצוע השירותים עבור המשרד שלא במסגרת יחסי עבודה הנהוגים בין עובד למעביד, אלא עו"ד פועל כבעל מקצוע עצמאי, המעניק שירותים למשרד על בסיס קבלני, והתמורה עבור שירותי הקבלן תשולם בהתאם וכמפורט בחוזה זה;

והואיל	ועו"ד מסכים לקבל על עצמו את המטלות המפורטות להלן ובנספחים ובתנאים המפורטים כדלקמן כקבלן עצמאי
לפיכך הוצהר, הותנה והוסכם בין הצדדים כדלקמן:

1.	מבוא
א).	המבוא להסכם זה והנספחים המצורפים לו מהווים חלק בלתי נפרד מהסכם זה.
ב).	כותרות הסעיפים נועדו לנוחות הקורא בלבד ולא ישמשו בפרשנותו של הסכם זה.

2.	תקופת ההסכם
א)	תקופת ההסכם הנה לתקופה של 12 חודשים החל במועד החתימה על ההסכם היינו מיום _____ 2011 ועד יום _____  2012.
ב)	למשרד תהיה זכות הברירה להאריך את תקופת ההתקשרות לתקופות קצובות נוספות בנות 12 חודשים נוספים כל אחת, שלא תעלנה סה"כ על 60 חודשים נוספים. ובלבד שתודיע על כך הממשלה בכתב, בחתימתם של המורשים להתחייב מטעמה בכפוף לצרכי המשרד ולמגבלות התקציב. הארכת ההסכם איננה כרוכה בתוספת תמורה מצד המשרד, למעט תמורה המוגדרת במפורש כתלויה בתקופת ההסכם.

3.	הפסקת ההסכם
הצדדים רשאים להביא חוזה זה לידי גמר, בתוך התקופה או בתוך התקופה המוארכת, בהודעה מוקדמת של 10 ימים שתימסר בכתב.

4.	הזמנת השירותים והגדרתם
א)	המשרד מזמין אצל הקבלן והקבלן מקבל על עצמו לספק למשרד את השירותים ולמלא אחר הוראות הממונה מטעם המשרד  והכול במקצועיות.
ב)	יודגש, המשרד אינו מחויב להעביר לקבלן עריכת ביקורות בכל מספר שהוא  בתקופה כלשהי של ההסכם.
ג)	הממונה מטעם המשרד על ביצועו של הסכם זה, למעט התמורה, הנה מנהלת מחלקת רישוי נוטריונים (להלן- "הממונה"). המשרד יהיה רשאי להחליף את הנציג בהודעה שתשלח לקבלן בכתב. 
ד)	לצורך שינוי תנאי החוזה המוסמכים הינם בעלי זכויות החתימה של המשרד החתומים על גבי חוזה זה.

5.	השרות
       פרוט השרות מופיע בנספח א- פניה לקבלת הצעות למתן שירותי בדיקת עבודת הנוטריונים. 
א)	הקבלן יפעל  במתן שירות בהתאם להוראות כל דין, לרבות דיני האתיקה, חוק לשכת עורכי הדין תשכ"א 1961, כללי מינהל ועל פי אמות מידה מקצועיות ואתיות.
ב)	הקבלן יבצע את השירותים במלואם, על – פי לוחות הזמנים וההוראות שייקבעו על ידי הממונה.
ג)	הקבלן ידווח לממונה על התקדמות עבודתו ועל כל שלב משלבי מתן השירותים.
ד)	אין בכל הוראה מהוראות החוזה או בכל הוראה שתינתן על פיו כדי לשחרר הקבלן מכל חובה או מן הצורך לקבל רישיון, היתר או רשות הנחוצים לה לצורך מתן השירותים.
ה)	הקבלן יעביר לידיעת המשרד באופן מסודר, דווח של משימותיו שיבצע בכל עת שיידרש.
ו)	כל התוצרים שייוצרו ו/או ייכתבו ו/או יפותחו תוך ביצוע השירותים, יהיו לקניין המשרד בלבד. הקבלן לא ישתמש בהם ולא יתיר שימוש בהם לאדם אחר כלשהו, אלא אם כן ניתנה לכך הסכמת המשרד מראש ובכתב.
ז)	כל הנתונים והתיעוד המאוחסנים אצל הקבלן במסגרת ביצוע השירותים, הינם רכושו הבלעדי של המשרד והם ימסרו למשרד עם סיום מתן השירותים או על פי דרישת המשרד בכל עת. האמור בסעיף זה יחול הן על מסמכים בכתב והן על חומרים הרשומים על סרטים מגנטיים ו/או תקליטורים ו/או אמצעי אחסון אחרים.

6.	התמורה
א.	תמורת ביצוע השירותים ומילוי יתר התחייבויות הקבלן, ישלם המשרד לקבלן סך של 280 ש"ח בתוספת מע"מ לביקורת ראשונה בעבור עריכת 240 ביקורות ראשונות, וסך של 120 ₪ בתוספת מע"מ לביקורת חוזרת בעבור עריכת 60 ביקורות חוזרת. 
ב.	המשרד יחזיר לנותן השירות את הוצאותיו בדבר הנסיעות שנסע בפועל על פי חוזרי חשכ"ל המעודכנים מעת לעת ולא יותר מ- 1400 ש"ח.
ג.	הקבלן יגיש לממונה חשבונית בהתאם לאמור בסעיפים קטנים א' ו- ב', עם הפרוט הנדרש בו, תוך ציון המטלות שהסתיימו בחודש שלפני הגשת החשבון; החשבונית תועבר לחשבות המשרד לאחר שהממונה אישרה כי השירותים שפורטו בחשבונית בוצעו לשביעות רצונה המלא.
ד.	התמורה כוללת את כל המגיע לקבלן תמורת מתן השירותים והקבלן לא יהיה זכאי לכל תמורה נוספת מכל סוג שהוא או להחזר הוצאות כלשהן למעט נסיעה כמפורט בסעיף קטן ב'.
ה.	כל הוצאה הכרוכה במתן השירותים, תחול אך ורק על חשבון הקבלן.
ו.	את החשבונות שיוגשו, כאמור, המשרד יפרע כלהלן:
(1).	התמורה תשולם כנגד חשבונית מס שתועבר לממונה לבדיקה ואישור. יודגש הממונה רשאית להפחית מהסך שהגיש הקבלן. החלטת הממונה הינה סופית ומחייבת את הצדדים.
(2).	התמורה תשולם בהתאם להוראות חוזרי חשכ"ל המעודכנים מעת לעת.
(3).	באם הקבלן מוגדר כעוסק מורשה התמורה, כאמור, תשולם לקבלן בתוספת מס ערך מוסף (להלן – "מע"מ") כדין.
(4).	באם הקבלן אינו עוסק מורשה, תשולם התמורה בהתאם לחשבון המאושר ע"י הממונה כאשר המשרד ינכה את כל הניכויים שעל פי דין לרבות המע"מ שישולם על ידי המשרד ישירות לשלטונות מע"מ.

7.	מעמד עוה"ד כקבלן עצמאי
א)	מוצהר ומוסכם בזה בין הצדדים, כי היחסים בניהם לפי חוזה זה אינם יוצרים אלא יחס שבין מזמין לקבל המספק שירות ו/או עבודה לבין מוכר שירותים וקונה שירותים ו/או בין מוכר ידע לקונה ידע וכי רק על הקבלן תחול האחריות לכל אובדן או נזק שייגרם למן דהו, בשל מתן השירותים.
ב)	מוצהר ומוסכם בזה בין הצדדים, כי אין לראות בכל זכות הניתנת על פי חוזה זה למשרד לפקח, להדריך או להורות לקבלן אלא אמצעי להבטיח קיום הוראות הסכם זה במלואו, לקבלן , ולמועסקים על ידו, לא תהיינה זכויות כלשהן של עובד מדינה והם לא יהיו זכאים לכל תשלום, פיצויים או הטבות אחרות בקשר עם חוזה זה או הוראה שניתנה על פיו, או בקשר עם ביטול או סיום הסכם זה או הפסקת מתן השירותים על פי הסכם זה מכל סיבה שהיא.
ג)	המשרד לא ישלם כל תשלום לביטוח לאומי, ביטוח בריאות, מס הכנסה ויתר הזכויות הסוציאליות של עו"ד ושל עובדיו והוא ידאג לכל תשלום וניכוי הכרוך בזכויות אלה.
ד)	לא יראו את הקבלן כסוכן, שליח או נציג מדינת ישראל או היועץ המשפטי לממשלה, אלא אם נעשה כזה ובמיוחד לצורך עניין פלוני.

8.	ויתור על סודיות
א)	הקבלן, ידווח לממונה מיד עם קרות איזה מהאירועים כדלקמן:
(1).	נמצא בהליכי פשיטת רגל.
(2).	הוכרז כחייב המוגבל באמצעים בהליכי הוצאה לפועל.
(3).	נפתח נגדו הליך פלילי בבית משפט.
(4).	נמצא חייב בהליך אזרחי, או בהליך משמעתי בלשכת עורכי הדין בעילה של רשלנות מקצועית.
(5).	נחקר באזהרה במשטרה או בפני רשות חוקרת אחרת, במקרה כזה, הדיווח יינתן בכפוף לקבלת רשות מאת הגורם המופקד על החקירה.
(6).	הוגשה נגדו קובלנה משמעתית.

ב)	אירע איזה מן האירועים המנויים בסעיף קטן א', יהא המשרד רשאי לבטל חוזה זה מיידית או להיתלותו הכול לפי שימצא לנכון ולפי שיקול דעתו.
ג)	הקבלן מוותר בזאת על זכותו לסודיות בכל הנוגע לעניינים המפורטים בסעיף קטן א' והמשרד יהיה רשאי לקבל כל מידע שהוא בקשר לעניינים האמורים.

9.	איסור על הימצאות בניגוד עניינים
א)	עו"ד אינו מנוע מלעסוק במקצועו מחוץ למתן שירותיו לפי חוזה זה ובלבד שלא יפגע בתנאי מתן שירותיו נשוא חוזה זה ולא יעשה דבר שיש בו משום ניגוד אינטרסים עם פעולתו לפי חוזה זה.
ב)	הקבלן ימנע מכל פעולה שיש בה חשש לעניין אישי בה או שיש חשש כי תגרום לו להימצא במצב של ניגוד עניינים בכל הקשור למתן השירותים נשוא חוזה זה.

10.	ביטחון וסודיות
א)	הקבלן מצהיר בזה, שידוע לו כי מידע שיימסר לו על ידי המשרד וכן מידע של המשרד שיגיע אליו במהלך השירותים, הינו סודי, אין לפרסמו או לגלותו ועליו להחזיר לממשלה בתום מתן השירותים מסמכים מכל סוג שהוא.
ב)	הקבלן ישמור בסוד ולא יעביר, יודיע, ימסור, לידיעת כל אדם מחוץ למסגרת עבודתו, כל ידיעה שתגיע אליו עקב ביצוע השירותים, תוך ביצוע השירותים או לאחר מכן.
אי מילוי התחייבות לפי סעיף קטן זה מהווה עבירה לפי סעיף 118 לחוק העונשין תשל"ז – 1977.

11.	איסור הסבת הסכם
הקבלן לא יסב זכות או חובה הנובעת מהחוזה, למישהו אחר מבלי לקבל לכך הסכמה מראש ובכתב של המשרד, ואף אם קיבל הסכמה, כאמור, יישאר הקבלן האחראי בפני המשרד לצורך ביצוע החוזה, ושום הסכמה לא תחשב כיוצרת יחסים חוזיים בין המשרד לבין מי שהועברו אליו זכות או חובה הנובעים מביצוע חוזה זה.

12.	זכות קיזוז
מבלי לגרוע מזכויות המשרד לפי חוזה זה, או על פי כל דין, המשרד רשאי לקזז סכום שיגיע לו מהקבלן, מכל סכום שיגיע לקבלן מהמשרד.

13.	ויתורים
אם אחד הצדדים לא ישתמש במקרה מסוים בזכות לפי החוזה לא ייחשב הדבר כויתור של אותו צד על זכויותיו אלה, לא לגבי המקרה המסוים ולא לגבי מקרים שיקרו לאחר מכן.

14.	באם התגלע סכסוך בין הצדדים שאינו ניתן ליישוב, בית המשפט המוסמך לדון יהא בית המשפט שבעיר ירושלים בלבד.

15.	כל הודעה שתשלח במכתב רשום מאחד הצדדים למשנהו לפי כתובתו המפורטת להלן תראה כאילו הגיעה לתודעתה בתום שלושה ימים מיום השליחה, כאמור.

16.	כתובות הצדדים לצורך החוזה הן:

המשרד – משרד המשפטים רח' צאלח א – דין 29, ירושלים.
הקבלן – ________________

לראיה באו הצדדים על החתום במקום ובתאריך הנקובים בראש החוזה.

__________________________			______________________
המנהל הכללי משרד המשפטים					עוה"ד הקבלן

_______________
תאריך
אני מאשר כי הקבלן החתום לעיל חתם בפני על חוזה זה.

_____________________				______________________
חשב משרד המשפטים 					עו"ד/רואה חשבון

_____________					________________
תאריך							תאריך